Kauhakuormaaja ajoi päin kelloliikkeen ikkunaa varhain lauantaiaamuna Skövden kunnassa Länsi-Göötanmaalla.

Kauhakuormaaja ajoi suoraan päin kelloliikkeen näyteikkunaa puoli kuudelta lauantaiaamuna Skövdessä. Aftonbladetin mukaan paikalta nopeasti poistuneet rikolliset anastivat liikkeestä useita arvokkaita kelloja, kuten Rolexeja. Kuvien perusteella traktorin kauha kahmaisi arvokellot suoraan liikkeen ikkunasta.

– Etukuormaaja tuli sisään liikkeeseen, muttemme tiedä tarkalleen, mitä he ovat vieneet, liikkeen toinen omistaja Susanne Koivusaari kertoi puoliltapäivin Ilta-Sanomille.

Koivusaari omistaa kelloliikkeen yhdessä suomalaisen aviomiehensä Jarin kanssa. Koivusaari kertoo havahtuneensa murtoon, kun varashälytin alkoi soida. Omistajan mukaan kyseessä on jo 6. tai 7. kerta, kun rikolliset iskevät liikkeeseen.

Skövde sijaitsee Länsi-Götanmaan läänissä.­

Poliisi kertoo Aftonbladetille etsivänsä kelloliikkeeseen murtautuneita.

– Meillä ei ole tällä hetkellä yhtään rikoksesta epäiltyä, poliisin lehdistöedustaja Peter Adlersson sanoo lehdelle.